b'\n_START_ARTICLE_\nBiserica de lemn Intrarea \xc3\xaen biseric\xc4\x83 a Maicii Domnului din Oroiu\n_START_PARAGRAPH_\nBiserica de lemn din Oroiu, comuna Band, jude\xc8\x9bul Mure\xc8\x99, a fost edificat\xc4\x83 \xc3\xaen anul 1784. Are hramul \xe2\x80\x9eIntrarea Maicii Domnului \xc3\xaen Biseric\xc4\x83\xe2\x80\x9d. Biserica se afl\xc4\x83 pe noua list\xc4\x83 a monumentelor istorice sub codul LMI:  MS-II-m-A-15740.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nSatul Oroiu face parte din comuna Band, fiind rezultatul contopirii a dou\xc4\x83 sate al\xc4\x83turate: Oroiu de C\xc3\xa2mpie \xc8\x99i Oroiu S\xc4\x83cuiesc, prima atestare documentar\xc4\x83 exist\xc3\xa2nd din anul 1332, c\xc3\xa2nd este men\xc8\x9bionat un sacerdos de Vrey._NEWLINE_Prima men\xc8\x9bionare documentar\xc4\x83 a rom\xc3\xa2nilor din zon\xc4\x83 apare \xc3\xaen Conscrip\xc8\x9bia lui Clain din 1733, tot aici fiind \xc3\xaenscrise \xc8\x99i denumirile celor dou\xc4\x83 localit\xc4\x83\xc8\x9bi amintite: Oroiu de C\xc3\xa2mpie (\xe2\x80\x9eVal\xe2\x80\x9d/achicus/Oroj) \xc8\x99i Oroiu S\xc4\x83cuiesc (\xe2\x80\x9eMix\xe2\x80\x9d/tus/Oroj). Conform recens\xc4\x83m\xc3\xa2ntului din 1857, majoritatea cov\xc3\xa2r\xc8\x99itoare a locuitorilor din Oroiu de C\xc3\xa2mpie erau rom\xc3\xa2ni, din cei 321 de locuitori, 316 erau greco-catolici, 1 ortodox, 1 romano-catolic \xc8\x99i 3 israeli\xc8\x9bi. Aceea\xc8\x99i era \xc8\x99i situa\xc8\x9bia \xc3\xaen Oroiu S\xc4\x83cuiesc, unde, dintr-un total de 503 locuitori, 495 erau rom\xc3\xa2ni greco-catolici \xc8\x99i 2 ortodoc\xc8\x99i, 1 romano-catolic, 2 reforma\xc8\x9bi \xc8\x99i 3 israeli\xc8\x9bi._NEWLINE_\xc3\x8en Oroiu de C\xc3\xa2mpie, conform inscrip\xc8\x9biei sculptate pe ancadramentul intr\xc4\x83rii de pe latura sudic\xc4\x83, biserica de lemn a fost ctitorit\xc4\x83 \xc3\xaen anul 1784, \xc3\xaens\xc4\x83, potrivit conscrip\xc8\x9biilor din secolul XVIII, la 1750 locuitorii satului aveau deja biseric\xc4\x83. Ini\xc8\x9bial l\xc4\x83ca\xc8\x99ul de cult a fost de dimensiuni reduse, \xc3\xaens\xc4\x83, \xc3\xaen cursul secolului XIX, pe latura sudic\xc4\x83 a pronaosului a fost ata\xc8\x99at pridvorul cu trei st\xc3\xa2lpi de sus\xc8\x9binere, care, potrivit tradi\xc8\x9biei, a fost adus de la Hodac, de pe Valea Gurghiului, fiind construit\xc4\x83, totodat\xc4\x83, \xc8\x99i clopotni\xc8\x9ba de pe latura de vest._NEWLINE_Alunec\xc4\x83rile de teren din 1970 au provocat \xc3\xaenclinarea \xc8\x99i denivelarea \xc3\xaentregului edificiu, \xc3\xaen cursul anului 1976 realiz\xc3\xa2ndu-se ample lucr\xc4\x83ri de consolidare \xc8\x99i renovare, completate \xc3\xaen 2003 prin repararea acoperi\xc8\x99ului._NEWLINE_\xc3\x8en Oroiu S\xc4\x83cuiesc, biserica de lemn cu hramul \xe2\x80\x9eSfin\xc8\x9bii Arhangheli Mihail \xc8\x99i Gavriil\xe2\x80\x9d a fost edificat\xc4\x83 \xc3\xaen ultimele decenii ale secolului XVII, \xc3\xaens\xc4\x83 a fost distrus\xc4\x83 complet \xc3\xaen 06.12.1975 de fl\xc4\x83c\xc4\x83rile unui incendiu.'